P.Hüseyn. Çox təşəkkür edirəm, möhtərəm Sədr. Sözün doğrusu, mən çox təəccüb etdim ki, ola bilər, mən oxuyub başa düşməmişəm. Hər halda hörmətli komitə sədri deyilən məsələlərə dəqiq şəkildə aydınlıq gətirməlidir ki, bu, steno-qrama düşsün və sonra da bunu yerlərdə başqa cür tövsiyə etməsinlər. Məsələ burasındadır ki, “Elektroenergetika haqqında”, “Qaz təchizatı haqqında” və “Su təchizatı və tullantı suları haqqında” qanunlara nə üçün əlavə edilməsi aydınlaşdırılmalıdır. Burada hörmətli hüquqşünaslarımız var, fikrimcə, bu məsələ həmin qanunların predmeti deyil. Başqa qanunvericilik aktları, o cümlədən mənzillərin istismara verilməsi ilə bağlı qanunlar, Mənzil Məcəlləsi var. Burada binaların Dövlət qəbul komissiyası tərəfindən istismara qəbulu məsələsinin qanuna salınması istər-istəməz müəyyən suallar doğurur. Bu hansı suallardır? Burada yazılır: “Yaşayış binaları, o cümlədən mənzillər qaz xətlərinə tam həcmdə qoşulduqdan... sonra...”. Əgər söhbət çoxmərtəbəli yaşayış binalarından gedirsə, bu, dəqiqləşdirilməlidir. Məsələn, biri kənddə 2–3 otaqlı mənzil tikibsə, bu da binadır. Heç kim deyə bilməz ki, bu, bina deyil. Bu da Dövlət qəbul komissiyası tərəfindən qəbul edilməlidir? Bundan necə istifadə olunacaq? Bu bir.